Je dam Pierre, de Bire, diz Jorainz, fais savoir à touz... que je, par le lous et par la volunté de Nicolet, mon fil, et de Sebile, sa fame, et de Perrin, diz Proudome, mon fil, et de Perretain, sa fame, et de Hombert, mon fil, et de Guyete, fame Juenet, dit Gaigneour, çay en arriers mon fil, pour le commun profit de moy et de lour, ay vendu, quitté et outroié à la noble dame Lore, contesse de Bourgoigne et dame de Salins, la quarte partie dou molin dit d’Espaillart, assis entre Noseroy et Molpré, et quelque droit que je et my fil avions et devions avoir en l’autre quarte partie doudit molin, ou par gagiere ou en autre maniere, pour douze livres d’estevenens que je ay receu de ladite contesse en pecune nombrée, tornée en mon profit et ou profit de mesdiz enfanz et de lours fames et de ladite Guyete... En tesmoignaige de ce, à noz prieres et à noz requestes, li chapitres de Saint-Anathoile et li chapitres de Saint-Michiel de Salins ont mis lour seaux pendant en ces lettres. Ce fut fait le vanredi après feste saint Denis, l’an de l’Incarnation qui corroit mil CC sexante et doux.